DECIZIA COMISIEI
din 1 februarie 2007
privind autorizarea anumitor state membre de a folosi informații provenind din alte surse decât anchetele statistice în cadrul anchetei pe anul 2007 referitoare la structura exploatațiilor agricole
(notificată cu numărul C(2006) 7173)
(Numai textele în limbile daneză, engleză, estonă, finlandeză, franceză, germană, maghiară, malteză, olandeză, slovenă și suedeză sunt autentice)
(Text cu relevanță pentru SEE)
(2007/80/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 571/88 al Consiliului din 29 februarie 1988 privind organizarea de anchete comunitare privind structura exploatațiilor agricole între 1988 și 1997 (1), în special articolul 8 alineatul (2),
întrucât:
(1)
Atunci când se determină caracteristicile de anchetat, trebuie făcute eforturi pentru a reduce, în măsura în care este posibil, sarcina de lucru a persoanelor anchetate. În conformitate cu articolul 8 alineatul (2) din Regulamentul (CEE) nr. 571/88, anumite state membre solicită autorizația de a folosi, pentru anumite caracteristici, în cadrul anchetei pe anul 2007 privind exploatațiile agricole, informații care provin din alte surse decât anchetele statistice.
(2)
Statele membre care solicită autorizația de a folosi informații provenind din alte surse decât anchetele statistice furnizează Comisiei documentație tehnică privind relevanța și acuratețea acestor surse. În urma examinării de către Comisie, documentația este considerată adecvată. Autorizațiile solicitate de către statele membre ar trebui, așadar, acordate.
(3)
Rezultatele anchetelor asupra structurii exploatațiilor agricole sunt de mare importanță pentru politica agricolă comună. Din această cauză, trebuie menținut un nivel calitativ ridicat al informațiilor, iar folosirea datelor provenind din alte surse decât anchetele statistice ar trebui acceptată doar dacă aceste date sunt la fel de fiabile ca acelea din anchetele statistice. Așadar, ar trebui să li se ceară statelor membre să ia măsurile necesare pentru a se asigura că informațiile furnizate au același nivel calitativ ca acelea din anchetele statistice și să prezinte un raport asupra calității.
(4)
Măsurile stabilite în prezenta decizie sunt conforme cu avizul Comitetului permanent pentru statistică agricolă,
ADOPTĂ PREZENTA DECIZIE:
Articolul 1
(1) Statele membre înscrise în anexă sunt autorizate să folosească pentru anumite caracteristici, în cadrul anchetei asupra exploatațiilor agricole pentru anul 2007, informații care sunt deja disponibile din alte surse decât anchetele statistice.
Aceste surse trebuie să fie în conformitate cu specificările din anexa la prezenta decizie.
(2) Statele membre vizate vor lua măsurile necesare pentru a se asigura că informațiile prevăzute la alineatul (1) au cel puțin același nivel calitativ ca și informațiile obținute din anchetele statistice.
Statele vor include o evaluare a calității informațiilor în rapoartele metodologice care vor fi înmânate Comisiei împreună cu datele validate ale anchetei.
Articolul 2
Această decizie se adresează Regatului Danemarcei, Republicii Federale Germania, Republicii Estonia, Marelui Ducat al Luxemburgului, Republicii Ungare, Republicii Malta, Regatului Țărilor de Jos, Republicii Austria, Republicii Slovenia, Republicii Finlanda, Regatului Suediei și Regatului Unit al Marii Britanii și Irlandei de Nord.
Adoptată la Bruxelles, 1 februarie 2007.